Dôvodová správa
A. Všeobecná časť
	Návrh zákona sa predkladá ako iniciatívny návrh. 
V čl. I sa navrhuje nanovo upraviť podmienky nároku v súčasnosti poskytovaného  príspevku pri narodení dieťaťa a príplatku k tomuto príspevku a naďalej upraviť možnosť raz ročne poskytovať príspevok pri starostlivosti o viac súčasne narodených detí. 
V súčasnosti poskytovaný príspevok pri narodení dieťaťa a príplatok k príspevku pri narodení dieťaťa sa navrhuje  zlúčiť do jednej dávky – príspevku pri narodení dieťaťa a výšku dávky odstupňovať podľa poradia pôrodu, z ktorého sa dieťa narodilo, a to z prvého až tretieho pôrodu v sume  829,86 eura  a zo štvrtého a ďalšieho pôrodu v sume 151,37 eura. 
Vzhľadom na skúsenosti z praxe a skutočnosť, že príspevok pri narodení dieťaťa a príplatok k príspevku pri narodení dieťaťa sa poskytuje aj v prípadoch, keď centrum záujmov rodiny nie je v Slovenskej republike, ale trvalý pobyt na území Slovenskej republiky si oprávnená osoba nezrušila, navrhuje sa za podmienku nároku ustanoviť aj bydlisko oprávnenej osoby na území Slovenskej republiky. 
Za  oprávnené osoby na príspevok pri narodení dieťaťa sa navrhuje považovať len biologických rodičov dieťaťa. Naďalej sa prednosť nároku na príspevok pri narodení dieťaťa ponecháva matke dieťaťa, u ktorej sa dá jednoznačne určiť poradie pôrodu, z ktorého sa dieťa narodilo. Otec dieťaťa, tak ako doteraz, by bol oprávnenou osobou len v prípade, ak matka zomrela, je po nej vyhlásené pátranie alebo dieťa je otcovi súdom zverené do osobnej starostlivosti. Pre deti, ktoré sú zverené do starostlivosti nahrádzajúcej starostlivosť rodičov do šiestich mesiacov ich veku, ktorým doteraz mohol byť poskytnutý príspevok pri narodení dieťaťa, sa navrhuje umožniť podľa zákona o príspevkoch na podporu náhradnej starostlivosti o dieťa poskytnúť jednorazový príspevok pri zverení dieťaťa do náhradnej starostlivosti. 
Naďalej sa navrhuje ponechať jednorazový príspevok pri riadnej starostlivosti o tri a viac súčasne narodených detí alebo v priebehu dvoch rokov opakovane narodených dvojčiat alebo viac detí súčasne.
V čl. II sa navrhuje doplnenie zákona o orgánoch štátnej správy v oblasti sociálnych vecí, rodiny a služieb zamestnanosti o spracúvanie v informačných systémoch Ministerstva práce, sociálnych vecí a rodiny Slovenskej republiky a v informačných systémoch Ústredia práce, sociálnych vecí a rodiny osobných údajov, ktoré sú v tejto oblasti uvedené v osobitných predpisoch. Navrhované ustanovenie je v súlade so zákonom o ochrane osobných údajov a nemá vplyv na už existujúce informačné systémy verejnej správy, ktoré rezort práce využíva.
V príspevkoch na podporu náhradnej starostlivosti o dieťa, ktorých návrh novely je v čl. III, sa navrhuje náhradnú starostlivosť rozšíriť o deti zverené do predosvojiteľskej starostlivosti alebo zverené fyzickej osobe predbežným opatrením súdu, ak súd už koná o predosvojiteľskej starostlivosti. Touto úpravou sa zabezpečí, aby prostredníctvom jednorazového príspevku pri zverení dieťaťa do náhradnej starostlivosti bolo možné pre tieto deti poskytnúť náhradu za v súčasnosti poskytovaný príspevok pri narodení dieťaťa.
Návrh zákona je v súlade s Ústavou Slovenskej republiky, ústavnými zákonmi, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie. 
	Finančný, sociálny, environmentálny vplyv a vplyv na podnikateľské prostredie  a informatizáciu  spoločnosti sú uvedené v doložke vybraných vplyvov.